Ekteskap med barn under 16 år ER straffbart | Advokat Cecilia Dinardi

Cecilia Dinardi

4. feb. 2016 14:15 Sist oppdatert 4. februar 2016

Seksuelt overgrep mot barn er et av de verste ondene barn kan utsettes for, skriver debattanten.

Våre strafferegler som beskytter barn mot overgrep SKAL også gjelde asylbarna.

Debatt

Dette er et debattinnlegg. Meninger i teksten står for skribentens regning.

Jeg har tatt et lite dypdykk i debatten om såkalte «barneekteskap» eller seksuelt overgrep av barn, som det jo er.

Eller: I hvert fall når det gjelder barn under 16 år, men i mange tilfeller også for de over 16 år.

Debatten som for tiden pågår har i hovedsak dreid seg om asylbarna som ankommer landet med sine ektemenn. Av disse opplyser UDI at av61 gifte asylbarn var minst av dem 10 under den seksuelle lavalderen.

49 jenter og to gutter mellom 16-17, og minst to jenter under 18 år som venter barn nummer to.

En jente på 14 år kom i november med sin 23 år gamle ektemann.

Det er i tillegg tilfeller der gifte asylbarn oppgir å være over 16 år, men som det er mistanke om kan være instruert til å oppgi en høyere alder.

Det finnes nærmere rutiner om hvordan disse tilfellene skal håndteres/følges opp.

Asylbarn er ikke den eneste gruppen

Ankomst av gifte asylbarn utløser en plikt for politimyndighetene hva gjelder de strafferettslige sider.

Det utløses også en plikt for barnevernsmyndighetene til å sikre vern og beskyttelse av disse barna som – i hvert fall for de under 16 år – har blitt underlagt et lovstridig seksuelt liv med en voksen person.

Dette er i strid med det vårt rettssystem bygger på når det gjelder ivaretagelsen av barns rettigheter.

Og så må vi huske på at denne gruppen, asylbarn som giftes bort, ikke er den eneste gruppe barn som utsettes for organisert seksuelt overgrep i regi av ekteskapsinstituttet.

I visse romfolk-grupper for eksempel, er det en tradisjon å gifte bort jenter veldig tidlig.

I visse romfolk-grupper for eksempel, er det en tradisjon å gifte bort jenter veldig tidlig.

Romfolk pekes ut av Verdens helseorganisasjon (WHO) som den mest sårbare gruppen hva gjelder såkalte «barneekteskap» jamfør rapporten The European Magazine for Sexual and reproductive Health.

Det finnes også tilfeller av mindreårige jenter fra Thailand som er blitt giftet med eldre norske menn. Jenter som i realiteten er svært unge og under den seksuelle lavalder, men hvor det har blitt ordnet med falske identifikasjonspapirer.

Jeg kjenner til dette fra min tid som sosialterapeut på et krisesenter i noen år. Jeg kjenner også til tilfeller der dette har forekommet i senere tid.

Det er også tilfeller av unge jenter fra Russland, Latvia og andre tilgrensede landområder.

Jenter som er blitt giftet med eldre norske menn på tilsvarende måte som jentene fra Thailand, og hvor det også er blitt fremskaffet falske identifikasjonspapirer slik at jentene på papiret er eldre og dermed «lovlige».

Mange grunner til å gifte bort

Det er kjent at familiegjenforening også er én av flere grunner til at barn blir utsatt for barne— og tvangsekteskap.

Røde Kors har i flere år ført statistikk over henvendelser via deres hjelpetelefon. De siste fire årene frem til 2013 var det registrert 290 tvangsekteskap og 601 tilfeller av kvinner som sto i fare for å bli tvangsgiftet. 53 av disse var barn.

Det jeg vil frem til med dette er at å gifte bort barn er noe som forekommer ikke bare av religiøse grunner, men også av rent kulturelle/tradisjonelle grunner og av andre (blant annet seksuelt motiverte) grunner.

Og ja, det kan anses som noe formildende og ikke så ille dersom voksenpersonen som barnet er blitt gift med «bare» er noen få år eldre enn barnet selv.

Det blir ikke av den grunn noe mindre straffbart, all den tid barnet er under 16 år eller dersom barnet uansett alder er blitt tvunget til ekteskap.

Artikkelforfatter Cecilia Dinardi ble utsatt for seksuelle overgrep fra to menn da hun var på asylmottak som barn:

Les også «Han begynte å kalle meg kjæresten sin. Jeg var 12.»

De verste ondene man kan påføre

Vi skal prøve å forstå hva som gjør at ekteskap med barn finner sted enkelte steder. Dette for å forsøke å finne frem til gode verktøy for å forebygge og for å få seksuelt overgrep mot barn også i disse tilfellene, til å opphøre.

Men, vi skal behandle alle barn likt og ivareta deres rettigheter, uansett bakgrunn.

Ekteskap med barn under 16 år ER straffbart, å tvinge personer til ekteskap ER straffbart. Seksuell omgang med barn under 16 år ER straffbart.

Våre strafferegler som beskytter barn mot overgrep SKAL gjelde for alle barn, også disse barna.

Våre strafferegler som beskytter barn mot overgrep SKAL gjelde for alle barn, også disse barna.

Og helt til slutt er det greit å minne om følgende: Seksuelt overgrep mot barn er et av de verste ondene barn kan utsettes for og som kan påføre dem en av de lengste og mest omfattende skader.

Skader som materialiserer seg sakte, men sikkert og som — dog i ulik grad - preger et barn i ulike former og omfang, hele livet.

Denne teksten ble først publisert på Dinardis Facebook-side.

Si din mening og få med deg de viktigste og beste debattene - følg Aftenposten meninger på Facebook og Twitter

Mer om problematikken?

Journalist Ingeborg Senneset skriver:

Les også Barnebruder og barneekteskap. La oss skrote disse elendige begrepene

Les også Elleveåring var gift da hun søkte asyl i Norge

Les også Malmö vil nekte barnebruder å bo sammen med mannen

Les også Barn på flukt krever særlig vern

Hør Sarah Sørheim, Trine Eilertsen og Lars Glomnes diskutere dette temaet i ukens podkast Aftenpodden. Hør og abonner via Itunes på telefonen din her, via desktop her, eller lytt herfra med ett klikk: